Suomi kesäolympialaisissa 2012
Joukkue > Ammunta

| Urheilija | Laji | Peruskilpailu> Tulos | Peruskilpailu> Sijoitus | Loppukilpailu> Tulos | Loppukilpailu> Yhteistulos | Sijoitus |
| --- | --- | --- | --- | --- | --- | --- |
| Kai Jahnsson | Miesten 10 m ilmapistooli | 583 (97–99–97–95–96–99) | 7. | 96,1 | 679,1 | 8. |
| Kai Jahnsson | Miesten 50 m pistooli | 552 (91–91–93–90–92–95) | 26. | — | — | 26. |
| Satu Mäkelä-Nummela | Naisten trap | 70 (22–24–24) | 7. | — | — | 7. |
| Mira Suhonen | Naisten 10 m ilmapistooli | 377 (95–99–94–89) | 32. | — | — | 32. |
| Marjo Yli-Kiikka | Naisten 10 m ilmakivääri | 365 (97–99–100–99) | 16. | — | — | 16. |
| Marjo Yli-Kiikka | Naisten 50 m kivääri, asennot | 578 makuu 197 (98+99) pysty 187 (96+91) polvi 194 (96+98) | 23. | — | — | 23. |
Ammunnassa maakohtaisen kiintiöpaikan suomalaisista saavuttivat naisten 10 metrin ilmapistoolissa vuoden 2010 MM-kilpailuissa viidenneksi sijoittunut Mira Suhonen (o.s. Nevansuu), joka sijoittui Pekingin kesäolympialaisissa 2008 seitsemänneksi, naisten trapin hallitseva olympiavoittaja Satu Mäkelä-Nummela, joka saavutti kiintiöpaikan sijoittumalla neljänneksi maailmancup-kilpailussa keväällä 2011, Pekingin kesäolympialaisiin osallistunut Kai Jahnsson, joka tähtäsi toukokuussa 2011 maailmancup-kilpailun miesten 10 metrin ilmapistoolissa viidenneksi ja Marjo Yli-Kiikka, joka saavutti maapaikan sijoittumalla 50 metrin pienoiskiväärin asentokilpailussa 14:nneksi EM-kilpailuissa elokuussa 2011. Ampujat pystyivät halutessaan osallistumaan Lontoossa myös muihin ammuntalajeihin kuin siihen, jossa paikan saavuttivat.
Yli-Kiikka oli jo kolmansissa kesäolympialaisissaan ensimmäinen kilpaillut suomalaisurheilija. Hän ampui naisten 10 metrin ilmakiväärissä ensimmäisessä sarjassaan heikohkosti 97 pistettä ja jatkoi 99, 100 ja 99 pisteen sarjoilla. Yli-Kiikka sijoittui 16:nneksi ja karsiutui loppukilpailusta, mutta 16. sija oli tämän uran paras olympiasijoitus. Jahnsson ampui miesten 10 metrin ilmapistoolissa peruskilpailun seitsemänneksi 583 pisteellä ja selviytyi loppukilpailuun viisi pistettä peruskilpailun parasta vähemmän ampuneena. Loppukilpailussa Jahnsson ampui heikohkon 96,1 pisteen sarjan, ja hänet ohitti yksi ampuja. Jahnsson saavutti kuitenkin Suomelle kisojen ensimmäisen pistesijan sijoittumalla kahdeksanneksi.
Suhonen kärsi naisten 10 metrin ilmapistoolissa ranteen rasitusvammasta. Hän aloitti peruskilpailun kilpaillen sijoituksesta kymmenen joukkoon 95, 99 ja 94 pisteen sarjoilla, mutta viimeinen sarja tuotti vain 89 pistettä sen neljännen laukauksen osuttua seitsemään. Lopputuloksissa Suhonen oli 32:s. Kilpailun jälkeen Suhonen syytti epäonnistumisestaan mieluummin panikoimistaan kuin rannevammaansa. Pekingin olympiavoittaja Mäkelä-Nummela puolusti olympiavoittoaan ampumalla peruskilpailussa 70 kiekkoa 75:stä. Kuuden parhaan selviydyttyä loppukilpailuun ampui Mäkelä-Nummela kolmen naisen uusinnassa loppukilpailupaikasta voittaen venäläisen mutta häviten espanjalaisampujalle. Näin suomalainen oli ensimmäisenä loppukilpailusta pudonneena seitsemäs. Yli-Kiikka ampui toisessa lajissaan, pienoiskiväärin asentokilpailussa heikon pystyammunnan ja sijoittui 23:nneksi. Jahnsson ampui sivulajissaan vapaapistoolissa 552 pistettä ja sijoittui 26:nneksi.